CPALLวิ่งเข้าเป้าหมาย60บาท
นักวิเคราะห์ยังคงแนะนำ &#8220;ซื้อ&#8221; หุ้นบริษัทซีพี ออลล์ (CPALL) หลังจากโชว์กำไรไตรมาส 4 ปี 2555 ออกมาดีเกินคาดการณ์ โดยบริษัทหลักทรัพย์ (บล.) ธนชาต ให้ราคาเป้าหมาย 60 บาท เช่นเดียวกับ บล.ดีบีเอส วิคเคอร์ส (ประเทศไทย) บล.ทรีนีตี้ให้เป้าหมาย 56 บาท และ บล.เมย์แบงก์ กิมเอ็ง ให้ราคา 53 บาท ล่าสุดราคาปิดที่ 52 บาท เพิ่มขึ้น 2.50 บาทหรือ 5.05% ท่ามกลางมูลค่าการซื้อขายมากถึง 2,731 ล้านบาท นับเป็นหุ้นที่มีการซื้อขายสูงสุดของวันที่ 20 ก.พ. 2556
21 ก.พ. 2556

นักวิเคราะห์ยังคงแนะนำ “ซื้อ” หุ้นบริษัทซีพี ออลล์ (CPALL) หลังจากโชว์กำไรไตรมาส 4 ปี 2555 ออกมาดีเกินคาดการณ์ โดยบริษัทหลักทรัพย์ (บล.) ธนชาต ให้ราคาเป้าหมาย 60 บาท เช่นเดียวกับ บล.ดีบีเอส วิคเคอร์ส (ประเทศไทย) บล.ทรีนีตี้ให้เป้าหมาย 56 บาท และ บล.เมย์แบงก์ กิมเอ็ง ให้ราคา 53 บาท ล่าสุดราคาปิดที่ 52 บาท เพิ่มขึ้น 2.50 บาทหรือ 5.05% ท่ามกลางมูลค่าการซื้อขายมากถึง 2,731 ล้านบาท นับเป็นหุ้นที่มีการซื้อขายสูงสุดของวันที่ 20 ก.พ. 2556 
บล.ธนชาต รายงานกำไรจากการดำเนินงานปกติ 2,700 ล้านบาท เพิ่มขึ้น 80% จากช่วงเดียวกันปีก่อนและลดลงเพียง 4% จากไตรมาส 3 ถึงแม้ไตรมาสสุดท้ายของปีที่ผ่านมาจะเป็นช่วงที่มีค่าใช้จ่าย SG&amp;A สูง
ปัจจัยผลักดันกำไรมาจากการเติบโตของยอดขายสาขาเดิมที่โดดเด่น 23% จากความสำเร็จของโครงการแสตมป์ชุด Love Thailand และฐานที่ต่ำจากเหตุน้ำท่วมในไตรมาส 4 ปี 2554 ที่มีการเติบโตของยอดขายสาขาเดิมเพียง 1.3% 
ขณะเดียวกันบริษัทมีการเปิดสาขาใหม่รวม 546 สาขาในปี 2555 เทียบกับประมาณการของ บล.ธนชาตที่ 540 สาขา การฟื้นตัวอย่างแข็งแกร่งของอัตรากำไรขั้นต้นเป็น 28.8% และอัตราภาษีที่ลดลง
“ทั้งปี 2555 บริษัทมีกำไรจากการดำเนินงานปกติทั้งสิ้น 1.1 หมื่นล้านบาท เติบโต 41% จากปี 2554 คิดเป็นสัดส่วน 99% ของประมาณการทั้งปีของธนชาต”
ด้านนักวิเคราะห์ บล.เมย์แบงก์ กิมเอ็ง มองกำไรของ CALLL ดีกว่าที่คาดการณ์ในไตรมาส 4 เนื่องจากค่าใช้จ่ายที่ต่ำกว่าคาด ยอดขายเฉลี่ยต่อสาขาสูงถึง 97,978 บาท/วัน ยอดขายต่อสาขาเดิม เติบโตสูงถึง 23% จากโปรโมชันส่งเสริมการขายที่ได้รับการตอบรับดี เทศกาลกินเจ และฐานต่ำในช่วง 4 ปี 2554 อีกทั้งมีจำนวนร้านเซเว่น อีเลฟเว่น เพิ่มขึ้น 546 สาขาในปี 2555 ทำให้จำนวนสาขาเพิ่มเป็น 6,822 สาขา อัตรากำไรขั้นต้นปรับตัวสูงขึ้นจาก 24.3% ในไตรมาส 4 ปี 2554 เป็น 25.5% จากการเพิ่มสัดส่วนสินค้าที่มีอัตรากำไรสูง 
ส่วนแนวโน้มผลประกอบการไตรมาสแรกปีนี้ ยังคงแข็งแกร่งต่อเนื่องโดยมีปัจจัยสนับสนุนจากการเติบโตของเศรษฐกิจและกำลังซื้อที่เพิ่มขึ้น ประกอบกับมีการขยายสาขา 540 สาขาในปีนี้ อัตรากำไรมีแนวโน้มเพิ่มขึ้นจากสัดส่วนสินค้าประเภทอาหารพร้อมรับประทาน ฐานะการเงินยังคงแข็งแกร่งเป็นเงินสดสุทธิ เม็ดเงินลงทุน 6,0006,500 ล้านบาท จะนำมาจากกระแสเงินจากการดำเนินงาน
ด้านนักวิเคราะห์ บล.ดีบีเอส วิคเคอร์ส (ประเทศไทย) คงคำแนะนำ “ซื้อ” และได้ปรับเพิ่มประมาณการกำไรในปี 2556 ขึ้น 5% และปรับราคาเป้าหมายเป็น 60 บาท เพื่อสะท้อนการเพิ่มขึ้นของสาขาที่เร็วกว่าคาด รวมทั้งอัตราที่เติบโตอย่างแข็งแกร่ง 
นอกจากนี้ บริษัทสร้างศูนย์กระจายสินค้าแห่งที่ 6 ขึ้นที่ จ.สมุทรสาคร ซึ่งจะมีศักยภาพรองรับการให้บริการได้ถึง 2,500 สาขาภายในสิ้นปีนี้ และจะส่งผลให้ศักยภาพในการรองรับให้บริการของศูนย์กระจายสินค้าของ CPALL เพิ่มเป็น 1.05 หมื่นสาขา จากปัจจุบันที่มีอยู่ 8,000 สาขา 
CPALL เป็นผู้นำในการให้บริการร้านสะดวกซื้อที่มีจำนวนสาขามากที่สุดในประเทศ ทั้งยังมีการขยายสาขาที่รวดเร็ว และมีกิจกรรมทางการตลาดที่น่าสนใจสามารถผลักดันยอดขายให้เติบโตอย่างมั่นคง จึงสมควรที่จะซื้อขายในระดับพี/อีที่สูงกว่าหุ้นตัวอื่นในกลุ่ม
นักวิเคราะห์ บล.เมย์แบงก์ กิมเอ็ง มีมุมมองเป็นบวกต่อ CPALL จากศักยภาพการเติบโตอย่างมั่นคงในระยะยาวจากความสามารถในการแข่งขันสูงด้วยประสิทธิภาพการดำเนินงาน ทั้งในด้านการจัดหาสินค้าและกระจายสินค้า อีกทั้งยังมีช่องว่างในการขยายสาขาได้อีกมาก ประกอบกับมีโอกาสขยายสาขาไปยังต่างประเทศ
บล.ทรีนีตี้ คาดว่าในปีนี้ CPALL จะมีกำไรสุทธิ 14,052 ล้านบาท เติบโต 28% ตามประมาณการเดิมได้อานิสงส์จากการรับรู้ยอดขายเต็มปีจากสาขาใหม่ที่เปิดปีก่อน 546 สาขา และยอดขายบางส่วนจากสาขาใหม่ที่มีแผนเปิดในปีนี้เฉลี่ย 550 สาขา ประกอบกับยอดขายสาขาเดิมคาดจะโตเฉลี่ย 7% จากแรงหนุนของกำลังซื้อที่มีแนวโน้มดีขึ้นหลังราคาพืชผลการเกษตรปรับตัวสูงขึ้น และทั่วประเทศได้ปรับขึ้นค่าจ้างขั้นต่ำเป็นวันละ 300 บาท อีกทั้งอัตราภาษีนิติบุคคลยังลดจาก 23% เหลือ 20% เป็นปีแรก 
ส่วนงบลงทุนปี 2556 ตั้งไว้ 6,0006,500 ล้านบาท แบ่งเป็น 3,000 ล้านบาท สำหรับขยายสาขาใหม่และปรับปรุงสาขาเดิม และอีก 1,500 ล้านบาท ลงทุนสร้างคลังสินค้าเพิ่ม 2 แห่งที่ จ.ชลบุรี และสมุทรสาคร ส่วนที่เหลือลงทุนด้านไอที โดยแหล่งเงินทุนทั้งหมดคาดจะมาจากเงินสดดำเนินงานที่มีเฉลี่ยปีละ 2.3 หมื่นล้านบาท
นอกจากนี้ CPALL ยังมีแผนขยายสาขาในต่างประเทศ โดยปัจจุบันได้ขอใบอนุญาตขยายสาขาในจีนซึ่งมีโอกาสได้ใบอนุญาตอย่างช้าในไตรมาส 4 เพื่อเปิดสาขาจำนวน 1 โซนใกล้กับเซี่ยงไฮ้ ซึ่งมีประชากรราว 120 ล้านคน โดยหากได้รับใบอนุญาตทันปีนี้น่าจะเริ่มลงทุนได้ในปี 2557 และคาดใช้เวลา 3 ปีคุ้มทุน 
ทั้งนี้ หากบริษัทได้ใบอนุญาตในจีนก็จะขอใบอนุญาตขยายสาขาในกลุ่มอาเซียนอย่างพม่า ลาว และกัมพูชา เพื่อรองรับ AEC ในปี 2558